এদিকে পত্র-পত্রিকায় দুই দলের নির্বাচনী প্রস্তুতি ও কৌশলের খবর প্রতিনিয়তই বের হচ্ছে। আওয়ামী লীগ তাদের প্রস্তুতি বেশ জোরেশোরেই শুরু করেছে। প্রধানমন্ত্রী ও দলীয়প্রধান শেখ হাসিনা ইতোমধ্যে দেশের বেশ কয়েকটি স্থানে জনসভা করেছেন, যেগুলোতে তিনি আগামী নির্বাচনে নৌকার পক্ষে ভোট চেয়েছেন। প্রধানমন্ত্রীর এসব জনসভার বিষয়ে বিএনপির পক্ষ থেকে আপত্তি তোলা হয়েছে। তারা বলছেন যে, তিনি সরকারি সুযোগ-সুবিধা কাজে লাগিয়ে আগাম নির্বাচনী প্রচারণা চালাচ্ছেন, যা অনৈতিক এবং নির্বাচনী আইনের খেলাপ। তারা তাদের আপত্তির কথা নির্বাচন কমিশনকেও জানিয়েছেন।